b'\n_START_ARTICLE_\nMantovan perimyssota (1613\xe2\x80\x931617)\n_START_SECTION_\nEnsimm\xc3\xa4inen sota\n_START_PARAGRAPH_\nMantova oli pyh\xc3\xa4n saksalais-roomalaisen keisarikunnan herttuakunta, joka sijaitsi Lombardian ja Venetsian v\xc3\xa4liss\xc3\xa4 Pohjois-Italiassa. Helmikuussa 1612 Mantovan herttua Vincenzo I kuoli, ja h\xc3\xa4nt\xc3\xa4 seurasi herttuaksi h\xc3\xa4nen poikansa Frans IV, joka kuitenkin kuoli jo saman vuoden joulukuussa. Fransilla ei ollut miespuolista j\xc3\xa4lkikasvua, ainoastaan 3-vuotias tyt\xc3\xa4r. Mantovan herttuakunnan saattoi peri\xc3\xa4 vain miespuoliset perilliset, joten se siirtyi Fransin veljelle, kardinaali Ferdinandille._NEWLINE_Mantovan herttuat olivat hallinneet Montferraton herttuakuntaa vuodesta 1536 l\xc3\xa4htien. Montferrato sijaitsi erill\xc3\xa4\xc3\xa4n Mantovasta Lombardian ja Savoijin v\xc3\xa4liss\xc3\xa4. Sill\xc3\xa4 ei ollut samanlaista rajoitusta perimysj\xc3\xa4rjestyksess\xc3\xa4 kuin Mantovalla, ja sen saattoi peri\xc3\xa4 my\xc3\xb6s naispuolinen j\xc3\xa4lkel\xc3\xa4inen. T\xc3\xa4m\xc3\xa4n vuoksi Montferraton herttuakuntaa vaati Fransin tytt\xc3\xa4relle Marialle t\xc3\xa4m\xc3\xa4n \xc3\xa4iti Margherita Savoiji. Vaatimusta tuki Savoijin herttua Kaarle Emanuel I, Margheritan is\xc3\xa4. Mantovan uusi herttua Ferdinand taas k\xc3\xa4\xc3\xa4ntyi It\xc3\xa4vallan Habsburgien puoleen saadakseen tukea vaatimukselleen Montferraton suhteen. Habsburgien avusta huolimatta Ferdinandin ei onnistunut vallata Montferratoa kes\xc3\xa4\xc3\xa4n 1615 menness\xc3\xa4, jolloin ranskalaisten diplomaattien v\xc3\xa4lityksell\xc3\xa4 solmittiin tulitauko osapuolten v\xc3\xa4lille.\n_START_SECTION_\nToinen sota\n_START_PARAGRAPH_\nUskok-sota puhkesi joulukuussa 1615 Venetsian ja It\xc3\xa4vallan v\xc3\xa4lille. Venetsia etsi liittolaisia Sis\xc3\xa4-It\xc3\xa4vallan arkkiherttua Ferdinandia vastaan muualta Euroopasta, kun taas it\xc3\xa4valtalaiset luottivat Espanjan apuun._NEWLINE_Vuonna 1616 sek\xc3\xa4 Ranska, ett\xc3\xa4 Venetsia, lupasivat tukea Savoijin herttua Kaarle Emanuelia, jos t\xc3\xa4m\xc3\xa4 p\xc3\xa4\xc3\xa4tt\xc3\xa4isi hy\xc3\xb6k\xc3\xa4t\xc3\xa4 Montferratoon uudestaan ja sitoisi siten espanjalaisten joukkoja. Savoijin herttua v\xc3\xa4rv\xc3\xa4si joukkoja laajalti, ja lopulta h\xc3\xa4nen armeijaansa kuului 4\xc2\xa0000 saksalaista protestanttia kreivi Ernst von Mansfeldin johdossa ja noin 10\xc2\xa0000 vapaaehtoista Ranskasta. Espanjan hallitseman Lombardian kuvern\xc3\xb6\xc3\xb6ri piti kuitenkin puolensa armeijan hy\xc3\xb6kk\xc3\xa4yst\xc3\xa4 vastaan, kunnes paavi Paavali V:n v\xc3\xa4lityksell\xc3\xa4 solmittiin rauha lokakuussa 1617. Venetsian suunnitelma onnistui, sill\xc3\xa4 Mantovan sodan syttyminen uudelleen esti arkkiherttua Ferdinandia saamasta espanjalaisapua Milanosta. Uskok-sota p\xc3\xa4\xc3\xa4ttyi vuonna 1618._NEWLINE_Montferraton herttuakunnan kohtaloa puitiin uudestaan vuosina 1628\xe2\x80\x9331 k\xc3\xa4ydyss\xc3\xa4 Mantovan perimyssodassa, kun Mantovan herttua Ferdinand kuoli 1626 ja h\xc3\xa4nt\xc3\xa4 seurannut veljens\xc3\xa4 Vincenzo II vuonna 1627, kumpainenkin ilman laillisia j\xc3\xa4lkel\xc3\xa4isi\xc3\xa4.'